Minister gebroke ná seun in puttoilet valAngie Motshekga Foto: DOC Angie Motshekga, minister van basiese onderwys, het haar groot hartseer uitgespreek ná sy in kennis gestel is van Viwe Jali (5), ŉ leerder van die Luna Primary School in Bizana, wat Dinsdag in ŉ puttoilet geval en gesterf het. Elijah Mhlanga, Motshekga se woordvoerder, het gesê dit is vir die minister ongelooflik ontstellend dat ŉ kind op so ŉ onwaardige manier gesterf het. “Ek wil graag my opregte medelye aan die familie van Viwe Jali stuur. Ek kan nie eens begin om die trauma wat die ouers moet ervaar te verstaan nie, dit is werklik ŉ tragiese voorval en my simpatie is by die familie.” Mhlanga het gesê beradingsdienste word vir die skool voorsien en ŉ saak is by die plaaslike polisiestasie aanhangig gemaak. “Die omstandighede rondom sy dood word ondersoek.” Motshekga het ook die versekering gegee dat die departement alles in sy vermoë doen om die agterstand rakende infrastruktuur spoedig aan te spreek deur onveilige strukture en dié sonder behoorlike sanitasie, elektrisiteit en water te prioritiseer. Mhlanga het gesê die ministerie hou tweeweekliks vergaderings om te verseker dat infrastruktuur geprioritiseer word. Hy het bygevoeg begrotingbesnoeiing bied ŉ bedreiging vir die voorsiening van die broodnodige infrastruktuurhulpbronne. Motshekga het gesê woorde kan nie verduidelik hoe sy persoonlik voel oor die verlies van ŉ jong lewe op dié verskriklike manier nie. “Om te weet dat ons as ŉ sektor nie daarin kon slag om die infrastruktuurkwessies vinnig voldoende aan te spreek nie as gevolg van verskeie redes, breek my hart. Wanneer so ŉ tragedie plaasvind, maak dit ons meer vasbeslote en oortuig van die behoefte aan die versnelde skoolinfrastruktuur-inisiatief (Asidi) sodat ons kan aanhou om hierdie skole by te staan wat ŉ desperate behoefte het aan infrastruktuur, en dit ŉ veilige hawe vir ons kinders maak,” het Motshekga gesê. Volgens Mhlanga is daar landwyd tans 5 225 instandhoudingsprojekte aan die gang en die Oos-Kaap het reeds sy instandhoudingsbegroting uitgeput. Die departement van basiese onderwys het ŉ 12% minimum begroting aan elke provinsie toegewys vir instandhouding. Volgens Mhlanga het sommige provinsies voorheen nie vir instandhouding begroot nie. Asidi het al 191 skole tot op hede bedien. Van daardie skole is 141 in die Oos-Kaap waar onvanpaste strukture vervang is. Die inisiatief het volgens Mahlangu ook water verskaf aan 666 skole, sanitasie aan 453 en elektrisiteit na 372 persele landwyd. “Ten spyte van die vordering wat tot op hede gemaak is, sal daar in die volgende drie jaar R3,5 miljard besnoei word aan Asidi ingevolge die herprioritisering van fondse deur die regering. Dit gaan uitdagings bied as dit kom by die lewering van infrastruktuur.”